Vykonávacím rozhodnutím Rady by sa malo dočasne pozastaviť uplatňovanie určitých ustanovení vízového kódexu vo vzťahu k senegalským štátnym príslušníkom. Pozastavenie by sa však nemalo vzťahovať na rodinných príslušníkov (migrujúcich) občanov EÚ, na ktorých sa vzťahuje smernica 2004/38/ES, ani na rodinných príslušníkov štátnych príslušníkov tretích krajín požívajúcich právo na voľný pohyb rovnocenné s právom občanov Únie na základe dohody medzi Úniou a jej členskými štátmi na jednej strane a dotknutou treťou krajinou na strane druhej.

Na základe uvedených skutočností, nedostatočného zlepšenia, a to aj napriek krokom, ktoré Komisia doteraz prijala na politickej (spoločná misia komisárov pod vedením predsedníčky Komisie do Senegalu vo februári 2022) a technickej úrovni (technická misia útvarov Komisie v júni 2022) s cieľom zlepšiť spoluprácu v oblasti readmisie, a celkových vzťahov EÚ so Senegalom sa konštatuje, že spolupráca Senegalu s EÚ v otázkach readmisie nie je dostatočná a je potrebné prijať opatrenia.

Snaha EÚ vyvíjaná od roku 2015 s cieľom formalizovať spoluprácu na úrovni EÚ nebola úspešná, a to ani napriek viacerým politickým a technickým kontaktom na vysokej úrovni. Na politickej a technickej úrovni, a to aj počas spoločnej misie komisárov pod vedením predsedníčky Komisie do Senegalu vo februári 2022 a technickej misie útvarov Komisie v júni 2022 EÚ jasne tlmočila Senegalu potrebu zlepšiť spoluprácu pri readmisii vlastných štátnych príslušníkov, ktorí nemajú právo zostať v EÚ. Doteraz to však neprinieslo očakávaný pokrok.

V rámci nepretržitého posudzovania, ktoré vykonáva Komisia na základe spoľahlivých údajov poskytnutých členskými štátmi, diskusií v rámci príslušných pracovných skupín Rady a zasadnutí skupín expertov, ako aj posudzovania zo strany inštitúcií, orgánov, úradov a agentúr Únie podali členské štáty správu o viacerých prekážkach, ktoré sťažujú každý krok procesu readmisie a návratu, a to od identifikácie senegalských štátnych príslušníkov až po vydanie cestovných dokladov, a organizovanie návratových operácií. Proces identifikácie veľmi sťažujú aj veľmi pomalé, resp. žiadne odpovede senegalských orgánov na žiadosti členských štátov o identifikáciu a na dodatočné žiadosti ad hoc a zriedkavo vedú k vydaniu cestovných dokladov. Vydanie cestovných dokladov osobám, ktorých senegalská štátna príslušnosť bola potvrdená, je takisto problematické. V roku 2022 sa neuskutočnil žiadny návrat charterovým letom a v porovnaní s inými tretími krajinami, ktoré majú podobný počet prípadov, sa od januára do polovice septembra 2022 uskutočnilo len veľmi málo návratov.

Vo vízovom kódexe sa stanovuje, že vízové opatrenia sa uplatňujú dočasne, ale vo vykonávacom rozhodnutí nie je povinné uvádzať konkrétne obdobie uplatňovania uvedených opatrení. V súlade s článkom 25a ods. 6 by však Komisia mala na základe ukazovateľov stanovených v článku 25a ods. 2 nepretržite posudzovať pokrok pri spolupráci v oblasti readmisie, a to aj pokiaľ ide o pomoc poskytovanú v záujme identifikácie osôb neoprávnene sa zdržiavajúcich na území členských štátov, o včasné vydávanie cestovných dokladov a organizovanie návratových operácií. Komisia bude podávať správy o tom, či možno konštatovať podstatné a trvalé zlepšenie spolupráce s dotknutou treťou krajinou v oblasti readmisie, a s prihliadnutím na celkové vzťahy Únie s uvedenou treťou krajinou môže predložiť Rade návrh na zrušenie alebo zmenu vykonávacieho rozhodnutia. Ak sa naopak vízové opatrenia v súlade s vykonávacím rozhodnutím ukážu ako neúčinné, malo by sa uvažovať o spustení druhej fázy mechanizmu [ako sa stanovuje v článku 25a ods. 5 písm. b)].

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

keďže:

(1) Spolupráca so Senegalom v oblasti readmisie bola podľa článku 25a ods. 2 nariadenia (ES) č. 810/2009 posúdená ako nedostatočná. Zásadné zlepšenie je potrebné v rámci všetkých krokov spolupráce v oblasti readmisie a návratu vrátane zaistenia, že Senegal bude účinne spolupracovať so všetkými členskými štátmi v oblasti identifikácie a vydávania cestovných dokladov včasným a predvídateľným spôsobom a že sa budú môcť uskutočňovať návratové operácie charterovými letmi.

(2)Ak aj spolupráca so Senegalom existuje, je veľmi problematická a výsledky nie sú dostatočné. Výzvy pretrvávajú v oblasti identifikácie a vydávania cestovných dokladov a návraty chartrovými letmi nie sú možné.

(3)Vzhľadom na rôzne kroky, ktoré Komisia doteraz prijala na politickej a technickej úrovni na zlepšenie úrovne spolupráce, a celkové vzťahy Únie so Senegalom sa usudzuje, že spolupráca Senegalu s Úniou v otázkach readmisie nie je dostatočná a že by sa preto mali prijať opatrenia.

(4)Uplatňovanie určitých ustanovení nariadenia (ES) č. 810/2009 by sa preto malo v prípade štátnych príslušníkov Senegalu, ktorí podliehajú vízovej povinnosti podľa nariadenia Európskeho parlamentu a Rady (EÚ) 2018/1806, dočasne pozastaviť. To by malo podnietiť senegalské orgány, aby podnikli potrebné kroky na zlepšenie spolupráce v otázkach readmisie.

(5)Ustanovenia, ktorých uplatňovanie sa dočasne pozastavilo, by mali byť ustanovenia uvedené v článku 25a ods. 5 písm. a) nariadenia (ES) č. 810/2009: pozastavenie možnosti oslobodenia od požiadaviek týkajúcich sa listinných dôkazov, ktoré majú predložiť žiadatelia o udelenie víza podľa článku 14 ods. 6, pozastavenie všeobecnej lehoty 15 kalendárnych dní na spracovanie uvedenej v článku 23 ods. 1 (z čoho zároveň vyplýva, že je vylúčené uplatňovanie pravidla, ktorým sa umožňuje predĺžiť túto lehotu najviac na 45 dní iba v jednotlivých prípadoch, čo znamená, že 45 dní predstavuje štandardnú lehotu na spracovanie), pozastavenie udeľovania víz na viac vstupov v súlade s článkom 24 ods. 2 a 2c a pozastavenie dobrovoľného oslobodenia od vízového poplatku v prípade držiteľov diplomatických a služobných pasov v súlade s článkom 16 ods. 5 písm. b).

(6)Toto rozhodnutie by nemalo mať vplyv na uplatňovanie smernice 2004/38/ES, ktorou sa právo na voľný pohyb rozširuje na rodinných príslušníkov, ktorí sa pripájajú k občanovi Únie alebo ho sprevádzajú, bez ohľadu na ich štátnu príslušnosť. Toto rozhodnutie by sa teda nemalo vzťahovať na rodinných príslušníkov občana Únie, na ktorých sa vzťahuje smernica 2004/38/ES, ani na rodinných príslušníkov štátneho príslušníka tretej krajiny požívajúceho právo na voľný pohyb rovnocenné s právom občanov Únie na základe dohody medzi Úniou a treťou krajinou.

(7)Opatreniami stanovenými v tomto rozhodnutí by nemali byť dotknuté záväzky členských štátov podľa medzinárodného práva, a to ani ako hostiteľských krajín medzinárodných medzivládnych organizácií alebo medzinárodných konferencií zvolaných Organizáciou Spojených národov alebo inými medzinárodnými medzivládnymi organizáciami, ktoré sú usadené v členských štátoch. Dočasné pozastavenie by sa preto nemalo vzťahovať na štátnych príslušníkov Senegalu žiadajúcich o vízum, pokiaľ je to potrebné na to, aby si členské štáty plnili svoje záväzky ako hostiteľské krajiny takýchto organizácií alebo konferencií.

(8)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

(9)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES; Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

(10)Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis, ktoré patria do oblasti uvedenej v článku 1 bode B rozhodnutia Rady 1999/437/ES.

(11)Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2008/146/ES.

(12)Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2011/350/EÚ.

(13)Toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 3 ods. 2 aktu o pristúpení z roku 2003, článku 4 ods. 2 aktu o pristúpení z roku 2005 a článku 4 ods. 2 aktu o pristúpení z roku 2011,

PRIJALA TOTO ROZHODNUTIE:

Článok 1

Rozsah pôsobnosti

1.Toto rozhodnutie sa vzťahuje na štátnych príslušníkov Senegalu, ktorí podliehajú vízovej povinnosti podľa nariadenia (EÚ) 2018/1806.

2.Toto rozhodnutie sa nevzťahuje na štátnych príslušníkov Senegalu, ktorí sú oslobodení od vízovej povinnosti podľa článku 4 alebo článku 6 nariadenia (EÚ) 2018/1806.

3.Toto rozhodnutie sa nevzťahuje na štátnych príslušníkov Senegalu, ktorí žiadajú o víza a ktorí sú rodinnými príslušníkmi občana Únie, na ktorých sa vzťahuje smernica 2004/38/ES, alebo rodinnými príslušníkmi štátneho príslušníka tretej krajiny požívajúceho právo na voľný pohyb rovnocenné s právom občanov Únie na základe dohody medzi Úniou a treťou krajinou.